Blou Bul-speler hoor oor borgtogBetogers buite die New Brighton-landdroshof. Foto: ANA Uitspraak is Donderdag gelewer in die borgtogaansoek van die o.21-Blou Bul-rugbyspeler (19) wat teregstaan op ŉ aanklag van verkragting en roof. Die rugbyspeler, wie se naam nie genoem mag word totdat hy formeel gepleit het nie, is in die New Brighton-landdroshof op borgtog van R10 000 vrygelaat. Hy moet op 27 Maart weer in die hof verskyn wanneer hy na verwagting sal pleit. Hy word verteenwoordig deur die bekende Port Elizabeth-prokureur Danie Gouws. Die rugbyspeler staan tereg op ŉ aanklag van verkragting nadat ŉ 18-jarige vrou einde Desember ŉ saak teen hom by die polisie aanhangig gemaak het. Die beweerde voorval het plaasgevind tydens ŉ aand van kuier in KwaMagxaki in Port Elizabeth. Gouws het tydens slotbetoë vir die aansoek om borgtog aangedring dat sy kliënt nie die vrou verkrag het nie, maar dat die vrou toenadering tot hom gesoek het. Gouws het gesê die twee het seks gehad, maar dat albei daartoe ingestem en dit in ŉ motor plaasgevind het wat naby die bepaalde partytjieplek was. Albei het die partytjie bygewoon. Gouws het ook gesê daar is onbetwisbare bewyse dat die vrou die rugbyspeler se beursie gesteel het terwyl hulle by McDonald’s was. Hy het ook gevra hoekom sou die beskuldigde die vrou se familielid saamneem na die motor as hy van plan was om haar te verkrag. “Dit maak nie sin as jy iemand gaan verkrag dat jy ŉ ooggetuie saamneem nie. Daar is wesenlike teenstrydighede in haar verklarings. In die eerste een is sy in die bosse ingesleep en verkrag en in die tweede het sy huis toe geloop en is van agter aangeval,” het Gouws gesê. Hy het bygevoeg dat dit “selfs meer bisar” raak dat die vrou nie om hulp geroep het of haar familielid in kennis gestel het dat sy verkrag word nie. Staatsaanklaer Nontshumayelo Balicawa het toe gesê dat mense verskillend reageer op verkragting. Balicawa het gesê die beskuldigde is ŉ bekende rugbyspeler en die gemeenskap sal geskok wees as hy vrygelaat word op borgtog. Sy het ook die verdediging se argument betwis dat geen bloed aangetref is toe die vrou deur ŉ forensiese verpleegster ondersoek is nie. Sy het verder die verdediging se eie kundige gekritiseer omdat hy nie teenwoordig was by die mediese ondersoek nie.